Hierdie kaaskoek is een van die lekkerste goed wat ek nog hierdie jaar gemaak het. Dis die perfekte kombinasie tussen soet en suur. ‘n Vriendin van my het ‘n grenadella bos en ek kon ‘n hele sak vol by haar kry. Jy kan ook die geblikte weergawe gebruik, maar dit is nie heeltemal dieselfde nie. Ek vind die geblikte weergawe meer soet en minder suur. Jy kan natuurlik ook helfte-helfte ook dit doen, dan kry jy darem die lekker smaak wat jy soek. Die resep sê jy moet die pitte verwyder vir die grenadellamoes wat in die kaaskoek self gaan. Dis baie maklik om dit te doen. Gooi net die moes in ‘n sif wat jy oor ‘n bak sit. Vryf dan die moes met die agterkant van ‘n eetlepel. Die pitte sal in die sif agterbly. Moenie die pitte verwyder uit die moes wat jy bo-op die kaaskoek sit nie.